text: Vil du være publikum til TV SYDs nye underholdningsprogram
  30 november 2017 kl. 10.38
  Fra 7. januar kan du på TV SYD følge fem forældres kamp mod deres teenagere. Allerede på lørdag kan du komme med som publikum til den store finale.
  Kom med til finalen i TV SYDs nye underholdningsprogram.
  Igennem tre måneder er fem forældre blevet kastet ud i et vildt træningsforløb med store fysiske og psykiske udfordringer. Det hele i håbet om at vinde over deres børn på børnenes egen hjemmebane, computerspillet Counter-Strike.
  På lørdag afgøres det hele, når vi optager den store finale, og du er inviteret.
  Kampen er kulminationen på et intensivt forløb med Counter-Strike-træning og en masse tv-optagelser, hvor fem forældre har skullet lære alt om Counter-Strike og forvandles til et professionelt esports-hold.
  De fem forældre har knoklet for at blive klar til finalen, så vi håber, at I vil være med til at give både dem og deres teenagere fuld opbakning under finalen, som vil foregå som en stor e-sportsfinale.
  Finalen foregår lørdag d. 2. december 2017 kl. 13-16.30 på Campus Vejle, Boulevarden 48, 7100 Vejle.
  Da finalen er en del af et tv-program, vil der blive filmet i tidsrummet, og det skal man være indforstået med. Der vil være ophold undervejs, og der vil også forekomme ventetid, så hvis I har mindre børn med, så overvej, om de kan holde til det. Det er vigtigt, at forældre eller værger til publikummer under 18 år er indforstået med deres tilstedeværelse og medvirken i optagelserne, da Counter-Strike-spillet indeholder voldelige elementer. Under optagelserne vil der være lidt snacks m.m., men der vil ikke blive serveret frokost, så spis gerne af hjemmefra.
  
  Hvis du/I har lyst til at være publikum, så tilmeld jer i dag.
  Send en mail til publikum@tvsyd.dk med:
  Fulde navn og alder på alle, der kommer.
  Et kontaktnummer
  Ved tilmelding vil du/I få en bekræftelse på mail. Der er et begrænset antal pladser, så det
  er “først til mølle". Da alle pladser skal besættes, er tilmeldingen bindende.
  
  Vi glæder os til at se dig.
  